**INFORMATII PENTRU CETĂŢENII ROMÂNI PRIVIND ACCESUL LA SISTEMUL DE SĂNĂTATE ÎN REGATUL UNIT AL MARII BRITANI ŞI IRLANDEI DE NORD, ÎN CONTEXTUL BREXIT**

**INFORMAȚII GENERALE PRIVIND PERIOADA DE TRANZIȚIE (până la data de 31.12.2020)**

Pe durata perioadei de tranziție, până la 31 decembrie 2020, în Regatul Unit al Marii Britani si Irlandei de Nord, **c**etățenii români și membrii de familie ai acestora continuă să beneficieze de aceleași condiții care se aplică în prezent tuturor cetățenilor unui stat membru UE,respectiv legislația europeană privind libera circulație a persoanelor, pentru a putea locui, lucra sau studia în continuare în Regatul Unit.

Prin urmare, asigurații români care călătoresc în Regatul Unit pot utiliza Cardul European de Asigurări Sociale de Sănătate - CEASS *(EHIC – European Health Insurance Card)* sau Certificatul provizoriu de înlocuire a CEASS-ului *(PRC – Provisional Replacement Certificate)*, iar cei care au reşedinţa stabilită în Regatul Unit pot utiliza documentul portabil *S1*.

Totodată, pe durata perioadei de tranziție, asigurații români pot solicita caselor de asigurări de sănătate emiterea documentului portabil S2, cu scopul de a beneficia de tratament planificat la un furnizor de servicii medicale din Regatul Unit.

**INFORMAȚII GENERALE PRIVIND PERIOADA POST-TRANZIȚIE (începând cu data de 01.01.2021)**

**Până la data de 30 iunie 2021**, **cetățenii români aflați pe teritoriul Regatului Unit înainte de 31 decembrie 2020, au posibilitatea de a se inscrie în noul sistem de înregistrare britanic** **(EU Settlement Scheme – EUSS)**, care le asigură accesul la servicii medicale pe teritoriul Regatului Unit, în baza prevederilor legislației naționale din Regatul Unit, in calitate de beneficiari ai Acordului de retragere şi a prevederilor europene de coordonare a sistemelor de securitate socială, în vigoare la acea dată.

Dreptul asiguraţilor români de a accesa prestațiile corespunzătoare sistemului de asigurări de sănătate pe teritoriul Regatului Unit, va fi acordat pe perioada în care sunt îndeplinite condițiile prevăzute în Acordul de retragere.

***Domiciliul sau reşedinţa în Regatul Unit***

Asiguraţii români care, după data de 31 decembrie 2020, îşi păstrează reşedinţa legală în Regatul Unit, prin inscrierea în noul sistem de înregistrare britanic (EU Settlement Scheme – EUSS),vor putea beneficia în continuare de acces la furnizorii de servicii medicale, medicamente şi dispozitive medicale de pe teritoriul Regatul Unit, ca şi beneficiari ai Acordului de retragere.

Beneficiarii Acordului de retragere se împart în două categorii:

1. **Asiguraţi români, posesori ai documentului portabil S1 (ex: pensionarii şi membrii acestora de familie, studenţii cu bursă Erasmus)**. Documentul portabil S1 deschide dreptul la prestațiile în natură acordate, în numele instituției emitente din România (casa de asigurări de sănătate în evidenţa căreia vă aflați), de către instituția din Regatul Unit, ca și cum aţi fi asigurat în Regatul Unit în temeiul legislației naţionale. Acest document se emite de către casa de asigurări din România şi trebuie înregistrat la instituţia competentă din Regatul Unit;
2. **Cetăţenii români neasigurați în sistemul de asigurări din România, care sunt înregistraţi sau care se vor înregistra în sistemul de asigurări de sănătate din Regatul Unit ca beneficiari ai Acordului de retragere** (*de exemplu, studenţii români care nu mai sunt asiguraţi în România*).

Informații privind noul sistem de şedere din Regatul Unit pot fi consultate prin accesarea site-ului web: **https://www.gov.uk/staying-uk-eu-citizen**

***Începând cu data de 1 ianuarie 2021, toţi solicitanții care se vor deplasa în Regatul Unit pentru mai mult de șase luni trebuie să plătească taxa de sănătate pentru imigrație (IHS), care le va permite să acceseze asistență medicală în Regatul Unit prin National Health Service (NHS). Informații suplimentare despre taxa IHS sunt disponibile aici:*** <https://www.gov.uk/healthcare-immigration-application/how-much-pay>

***Şederea pe termen scurt în Regatul Unit***

Asiguraţii români care se află pe teritoriul Regatului Unit înainte de 31 decembrie 2020 şi care doresc extinderea, fără întrerupere, a perioadei de şedere dincolo de această dată, pot accesa serviciile medicale pentru tratamentele medicale devenite necesare, în condițiile Acordului de retragere, utilizând Certificatul provizoriu de înlocuire a CEASS-ului (CIP) valabile in relatia cu UK, emise de casele de asigurări de sănătate din România.

CIP-ul nu se înregistrează la instituţia competentă din Regatul Unit, ci se prezintă furnizorului de servicii medicale de pe teritoriul Regatului Unit, atunci când aveţi nevoie de tratament devenit necesar pe perioada şederii temporare în Regatul Unit.

Decontarea serviciilor medicale aferente CIP-ului, precum a şi documentului portabil S1, se va face la nivel interinstituţional, între organismele de legătură din Regatul Unit şi România.

***Începând cu 1 ianuarie 2021, libera circulație între Uniunea Europeană și Regatul Unit se încheie.*** Acest lucru va avea repercusiuni asupra condițiilor mobilităţii c*etăţenilor români care nu sunt beneficiari ai Acordului de retragere* care doresc să meargă în Regatul Unit pe perioade mai lungi, indiferent dacă aceștia sunt studenți, lucrători, pensionari sau membri de familie ai acestora. Toate deplasările acestora în Regatul Unit vor fi reglementate de noua legislație din Regatul Unit în materie de imigrație.

Pentru asiguraţii români care vor exercita o anumită formă de mobilitate în temeiul noului regim al Regatului Unit, coordonarea actuală a sistemelor de asigurări de sănătate prevăzută de reglementările Uniunii va înceta să existe.

**Informații privind noul sistem de imigrare al Regatului Unit pot fi consultate prin accesarea link-urilor web:**

https://www.gov.uk/settled-status-eu-citizens-families

https://www.gov.uk/guidance/the-uks-points-based-immigration-system-information-for-eu-citizens?utm\_campaign=PBS-Citizens-P1&utm\_medium=PPC&utm\_source=Google&utm\_content=General\_RO\_EN\_BMM&utm\_term=uk-immigration&gclid=CMuCwZjfu-0CFYnEGwodntcHbg